Die Nederlandse nasionale rugbyspan is ’n nasionale sportspan wat Nederland in internasionale rugby verteenwoordig. Die span het vir die eerste keer in 1930 teen België gespeel. Rugby in Nederland word geadministreer deur die Nederlandse Rugbybond. Die Nederlandse rugbyspan is tans (22 Januarie 2020) 25ste op Wêreldrugby se wêreldranglys gelys. Nederland het hulle eerste internasionale rugbywedstryd op 1 Julie 1930 teen België gespeel. België kon dié wedstryd met 6–0 wen. Nederland het weer teen België gespeel, asook teen Duitsland en Roemenië. In die 1940’s het die span gereeld teen België en Duitsland gespeel. In die 1960’s het die span gereeld teen Wes-Duitsland gespeel. Die span het in dié dekade ook teen Pole, Swede, Spanje en Tsjeggo-Slowakye gespeel. In die 1970’s het die span ook wedstryde teen Italië gespeel. Die span het ’n aantal wedstryde gewen tussen 1984 en 1987. Nederland speel tans in die Europese Nasiesbeker. Nederland kon tot dusver nie daarin slaag om vir die Rugbywêreldbeker te kwalifiseer nie. Die eerste deelname aan die kwalifisering was vir die Rugbywêreldbeker 1991, waarin hulle die finale fase van die Europese kwalifikasie kon behaal, maar hulle het op die vierde plek geëindig nadat Nederland al sy drie wedstryde verloor het.